LÆREPLAN I BOREOPERATØRFAGET 
VG3 / OPPLÆRING I BEDRIFT 

Fastsatt som forskrift av Utdanningsdirektoratet 14. desember 2007 etter delegasjon i brev av 26. september 2005 fra Utdannings- og forskningsdepartementet med hjemmel i lov 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjelder fra 1. august 2008.

Formål 

Boreoperatørfaget er utgangspunkt for all virksomhet knyttet til petroleumsindustrien.  Faget skal bidra til å dekke samfunnets behov for effektiv og sikker utvinning av olje- og gassfelt. Videre skal faget bidra til utvikling av kompetanse innen leteboring, produksjon og vedlikehold av produksjons- og injeksjonsbrønner. Arbeidet foregår under kritiske og krevende forhold og stiller krav til helse og funksjonsdyktighet. Faget skal bidra til å ivareta høye krav til helse, miljø og sikkerhet. 

Opplæringen skal legge til rette for at lærlingen utvikler helhetsforståelse, praktiske ferdigheter og faglig innsikt knyttet til boring og ferdigstilling av en brønn. Videre skal opplæringen fremme evne faglig utvikling og til å ta i bruk ny teknologi. Opplæringen skal også bidra til å utvikle den enkeltes evne til å ta beslutninger og til nøyaktighet og ansvarlighet i arbeidet. 

Opplæringen skal legge til rette for variert trening i bruk og vedlikehold av overflateutstyr og nedihullsutstyr med vekt på sikkerhet og ytelse. Videre skal opplæringen legge til rette for erfaringsutveksling og samarbeid på tvers av faggrupper i et internasjonalt miljø. Opplæringen skal legge vekt på miljøbevissthet, sikkerhetsforståelse og kjennskap til norske og internasjonale standarder og retningslinjer. 

Fullført og godkjent opplæring fører fram til fagbrev. Yrkestittel er bore- og vedlikeholdsoperatør. 

Struktur  

Boreoperatørfaget består av to hovedområder. Hovedområdene utfyller hverandre og må ses i sammenheng.

Oversikt over hovedområdene:
Årstrinn	Hovedområder	
Vg3 / opplæring i bedrift	Boring og boreutstyr	
Brønnverktøy

Beskrivelse av hovedområdene

Boring og boreutstyr
Hovedområdet omfatter aktiviteter som inngår i boringen av lete-, avgrensings-, produksjons- og injeksjonsbrønner. Videre omfatter det bruk og vedlikehold av boreutstyr. Helse, miljø og sikkerhet står sentralt i hovedområdet. 

Brønnverktøy
Hovedområdet omfatter vedlikehold av brønnverktøy for lekkasjetesting. Videre omfatter det barrierer i forbindelse med boring, ventiltreinstallasjon og brønnoverhaling.

Grunnleggende ferdigheter

Grunnleggende ferdigheter er integrert i kompetansemålene der de bidrar til utvikling av og er en del av fagkompetansen. I boreoperatørfaget forstås grunnleggende ferdigheter slik:

Å kunne uttrykke seg muntlig i boreoperatørfaget innebærer å kommunisere om risikovurderinger og faglige løsninger på norsk og engelsk. 
Å kunne uttrykke seg skriftlig i boreoperatørfaget innebærer å utarbeide rapporter på norsk og engelsk. 

Å kunne lese i boreoperatørfaget innebærer å bruke prosedyrer, arbeidsbeskrivelser og regelverk.

Å kunne regne i boreoperatørfaget innebærer å foreta beregninger knyttet til bore- og vedlikeholdsaktiviteter. Det innebærer også å måle og registrere i henhold til tegninger, tabeller og standarder. 

Å kunne bruke digitale verktøy i boreoperatørfaget innebærer å bruke digitale styrings- og dokumentasjonssystemer for borevirksomheten.  

Kompetansemål

Etter Vg3

Boring og boreutstyr
 Mål for opplæringen er at lærlingen skal kunne 
•	planlegge og utføre boredekksarbeid i tråd med gjeldende regelverk
•	redegjøre for prinsippene for risikovurdering og gjøre risikovurderinger tilknyttet eget arbeid 
•	kontrollere brønnsikringsutstyret på boredekk i henhold til den pågående operasjonen
•	utføre førstelinjevedlikehold på slampumper og slamutstyr 
•	utføre førstelinjevedlikehold på boreutstyr, boretårn og boredekk 
•	bruke og vedlikeholde løst boreutstyr
•	gjøre rede for boreutstyrets tekniske egenskaper 
•	utarbeide sikkerhetsrapporter og erfaringsrapporter og foreslå korrigerende tiltak
•	drøfte faglige løsninger på norsk og engelsk

Brønnverktøy
Mål for opplæringen er at lærlingen skal kunne
•	vedlikeholde mekaniske plugger og ventiler og gjøre rede for virkemåten deres 
•	gjøre rede for barrierer ved boring, ventiltreinstallasjon og brønnoverhaling 
•	vedlikeholde brønnhodets slitasjefôring og gjøre rede for virkemåten
•	gjøre rede for virkemåten og bruksområdet til ulike landeverktøy, landestrenger, innerstrenger, sementstrenger, slagverktøy og sidestegsverktøy
•	gjøre rede for hvordan fôringsrør i brønner brukes og virker
•	gjøre rede for virkemåten og bruksområdet til kjerneboringsutstyr
•	gjøre rede for virkemåten og bruksområdet til retningsboringsutstyr
•	vedlikeholde og bruke slamsystem

Vurdering
Vg3 boreoperatørfaget 

Bestemmelser for sluttvurdering:
Hovedområder 	Ordning	
Boring og boreutstyr
Brønnverktøy	Alle skal opp til fagprøven, som normalt skal gjennomføres innenfor en tidsramme på tre virkedager.  	

De generelle bestemmelsene om vurdering er fastsatt i forskrift til opplæringsloven.